कोतवाली थाना क्षेत्र के खुदाईपुरा निवासी डा. वसीम अशरफ ने अदालत में धारा 156 (3) के तहत अर्जी दिया। जिसके तहत 5 मार्च 2012 को 2 बजे दिन में उसके मोबाइल पर एक फोन आया कि आप का नंबर लकी नंबर में चुना गया है। आपने 15 लाख 25 हजार रुपये जीते हैं। कुछ ही देर बाद दूसरे मोबाइल नंबर से काल आया कि मैं विजय शर्मा बीएसएनएल हेड आफिस, मुंबई से बोल रहा हूं इनाम लेने के लिए अपने बैंक का खाता नंबर बताएं। आवेदक ने अपना खाता नंबर एसएमएस कर दिया। कुछ देर बाद फिर दूसरे नंबर से फोन आया कि विक्रम जीत सिंह के खाते मे 20 हजार, रविंद्र सिंह के खाते में 15 हजार रुपया एवं पवनदीप के खाते में 25 हजार रुपये जमा करने पर इनाम की राशि आपके खाते में जमा की जाएगी। पूछने पर बताया गया कि टैक्स जमा करने के बाद ही इनाम की राशि दी जाएगी। आवेदक ने कुल 60 हजार रुपया मुख्य शाखा भारतीय स्टेट बैंक गाजीपुर से जमा करा दिया। तीन बजे पुन: फोन आया कि राज मल्होत्रा बीएसएनएल हेड आफिस से बोल रहा हूं। आप का इनाम किन्ही कारणों से रोक दिया गया है। आप अब्दुल शमद खां और महंत सिंह के खाते में 30-30 हजार रुपया जमा कर दें नहीं तो आपका 60 हजार रुपया जब्त हो जाएगा। जब आवेदक ने पुन: पैसा नहीं जमा किया तो पुन: राज मल्होत्रा के नाम से फोन आया और कि आप दोनों के खाते में 30-30 हजार रुपया जमा कर दें क्योंकि आप इनाम के साथ एक किलो सोना भी जीत चुके हैं। आवेदक के यह कहने की इसमें धोखा है, इस पर फोन कट दिया गया। इस पर पीडि़त ने पूर्व के नंबरों पर संपर्क करने का प्रयास किया तो सभी नंबर बंद मिले। इस पर पीडि़त ने कोतवाली पुलिस को तहरीर दी। कार्रवाई नहीं होने पर एसपी को शिकायती पत्र दिया। यहां से भी कोई कार्रवाई नहीं हुई तो पीडि़त ने अदालत में अर्जी दी। पीडि़त के अधिवक्ता सुमित कुमार को सुनने के बाद अदालत ने यह पाया कि मामला संज्ञेय प्रकृति का है और दस लोगों पर मुकदमा पंजीकृ त करने का आदेश दिया।